FI Euroopan unionin virallinen lehti C 200/3

Ilmoitus yhdelle taiwanilaiselle yhtiölle myönnetystä vapautuksesta polkumyyntitoimenpiteistä, joita sovelletaan Taiwanista tapahtuvaan glyfosaatin tuontiin

(2005/C 200/03)

Komissio on saanut tietoja taiwanilaisesta yhtiöstä, jolle on myönnetty vapautus polkumyyntitoimenpiteistä, jotka laajennettiin vuonna 2002 koskemaan Taiwanista tapahtuvaa glyfosaatin tuontia.

1. Tuote ja voimassa olevat toimenpiteet

Kyseessä oleva tuote on CN-koodeihin ex 2931 00 95 ja ex 3808 30 27 kuuluva glyfosaatti.

Neuvosto otti asetuksellaan (EY) N:o 368/1998 (1) käyttöön lopulliset polkumyyntitullit Kiinan kansantasavallasta peräisin olevan glyfosaatin tuonnille. Neuvosto laajensi tammikuussa 2002 polkumyynnillä muista kuin Euroopan yhteisön jäsenvaltioista tapahtuvalta tuonnilta suojautumisesta 22 päivänä joulukuuta 1995 annetun neuvoston asetuksen (EY) N:o 384/96 (2) (’perusasetus’) 13 artiklan mukaisen toimenpiteiden kiertämistä koskevan tutkimuksen jälkeen asetuksella (EY) N:o 163/2002 (3) Kiinan kansantasavallasta peräisin olevan glyfosaatin tuonnille asetetun tullin koskemaan Malesiasta ja Taiwanista tapahtuvaa tuontia (riippumatta siitä, onko se ilmoitettu tullille Malesiasta tai Taiwanista peräisin olevana), lukuun ottamatta Taiwanista olevan Sinon Corporationin ja yhden nimetyn Malesiasta olevan yhtiön valmistamaa glyfosaattia.

Perusasetuksen 11 artiklan 2 kohdan ja 11 artiklan 3 kohdan mukaisten tarkastelujen jälkeen neuvosto otti asetuksella (EY) 1683/2004 (4) käyttöön lopullisen polkumyyntitullin Kiinan kansantasavallasta peräisin olevan glyfosaatin tuonnille ja laajensi tämän tullin koskemaan Malesiasta ja Taiwanista tapahtuvaa glyfosaatin tuontia (riippumatta siitä, onko tuote ilmoitettu Malesiasta tai Taiwanista peräisin olevaksi), taaskin lukuun ottamatta Taiwanista olevan Sinon Corporationin ja yhden nimetyn Malesiasta olevan yhtiön tuotteita.

2. Viimeaikaiset tapahtumat

Komissio on saanut raportin muodossa tietoja johtavalta yritykseltä, joka on erikoistunut tuottamaan yrityskohtaista tietoa, muun muassa osakeomistuksista. Tiedot osoittavat Sinon Corporationin ja toisen taiwanilaisen yhtiön välillä olevan etuyhteyden. Tämä toinen taiwanilainen yhtiö, joka on myös mukana glyfosaatin viennissä, kieltäytyi yhteistyöstä edellä mainitussa toimenpiteiden kiertämistä koskevassa tutkimuksessa, jolloin siihen sovelletaan laajennettuja toimenpiteitä. Sinon Corporation ei ole paljastanut tai myöntänyt etuyhteyttä toiseen taiwanilaiseen yhtiöön toimenpiteiden kiertämistä koskevan tutkimuksen ajankohtana tai sen jälkeen.

Sinon Corporationin ja glyfosaatin viennissä myös mukana olevan yhtiön, joka kieltäytyi yhteistyöstä toimenpiteiden kiertämistä koskevan tutkimuksen aikana, välinen etuyhteys olisi, jos se olisi vahvistunut tutkimuksen ajankohtana, sulkenut pois mahdollisuuden myöntää Sinon Corporationille vapautus laajennetuista tulleista. Vapautuksen taannehtivaa peruuttamista saatetaan näin ollen vaatia, jos se perustui Sinon Corporationin antamiin vääriin tai harhaanjohtaviin tietoihin. Samoin Sinon Corporationin ja laajennettujen toimenpiteiden kohteena olevan yhtiön välille vapautuksen myöntämisen jälkeen syntynyt etuyhteys voi vahvistuessaan edellyttää vapautuksen peruuttamista. Edellä kerrotun perusteella olisi tutkittava, täyttikö Sinon Corporation todella kaikki edellytykset, joiden perusteella glyfosaatin Taiwanista tapahtuva tuonti voitiin vapauttaa laajennettujen toimenpiteiden soveltamiselta, vapautuksen myöntämisen ajankohtana ja myönteisessä tapauksessa, täyttääkö se tähän päivään mennessä edelleenkin mainitut edellytykset.

3. Menettely

Saadakseen tämän asian tutkimisen kannalta tarpeellisina pitämänsä tiedot komissio lähettää jäljennöksen tästä ilmoituksesta ja kyselylomakkeen Sinon Corporationille ja saattaa asian Taiwanin viranomaisten tietoon. Komission on saatava nämä tiedot ja niitä tukeva näyttö 21 päivän kuluessa tämän ilmoituksen julkaisemisesta Euroopan unionin virallisessa lehdessä, ellei toisin ilmoiteta.

Kaikkia asianomaisia osapuolia kehotetaan esittämään kantansa ja muut huomautukset kuin vastaukset kyselylomakkeeseen ja toimittamaan tietoja tukeva näyttö. Komission on saatava nämä tiedot ja niitä tukeva näyttö 21 päivän kuluessa tämän ilmoituksen julkaisemisesta Euroopan unionin virallisessa lehdessä, ellei toisin ilmoiteta.

Komissio voi lisäksi kuulla asianomaisia osapuolia edellyttäen, että nämä esittävät pyynnön, joka osoittaa olevan erityisiä syitä, joiden vuoksi osapuolia olisi kuultava. Tämä pyyntö on esitettävä 21 päivän kuluessa tämän ilmoituksen julkaisemisesta Euroopan unionin virallisessa lehdessä, ellei toisin ilmoiteta.

Asianomaisten osapuolten on esitettävä kaikki huomautuksensa ja pyyntönsä kirjallisina (ei sähköisessä muodossa, ellei toisin ilmoiteta) ja niissä on oltava asianomaisen osapuolen nimi, osoite, sähköpostiosoite, puhelinnumero ja faksi- ja/tai teleksinumero. Kaikki asianomaisten osapuolten luottamuksellisina toimittamat kirjalliset huomautukset, mukaan luettuina tässä ilmoituksessa pyydetyt tiedot, kyselylomakkeeseen annetut vastaukset ja kirjeenvaihto on varustettava merkinnällä ”Limited” (5) ja niihin on liitettävä perusasetuksen 19 artiklan 2 kohdan mukaisesti ei-luottamuksellinen toisinto, joka varustetaan merkinnällä ”FOR INSPECTION BY INTERESTED PARTIES” (asianomaisten tarkasteltavaksi).

Komission yhteystiedot:

European Commission Directorate General for Trade Directorate B Office: J-79 5/16 B-1049 Brussels Faksi (32-2) 295 65 05.

4. Yhteistyöstä kieltäytyminen

Jos jokin asianomainen osapuoli kieltäytyy antamasta tai ei muusta syystä toimita tarvittavia tietoja määräajassa tai huomattavasti vaikeuttaa tutkimuksia, päätelmät, jotka voivat olla myönteisiä tai kielteisiä, voidaan perusasetuksen 18 artiklan mukaisesti tehdä käytettävissä olevien tietojen perusteella.

Jos todetaan, että jokin asianomainen osapuoli on toimittanut virheellisiä tai harhaanjohtavia tietoja, näitä tietoja ei oteta huomioon ja tällaisten tietojen sijasta voidaan käyttää saatavilla olevia tietoja. Jos asianomainen osapuoli kieltäytyy yhteistyöstä tai suostuu yhteistyöhön vain osittain, jolloin päätelmät perustetaan käytettävissä oleviin tietoihin perusasetuksen 18 artiklan mukaisesti, tulokset saattavat olla osapuolelle vähemmän suotuisia kuin jos osapuoli olisi suostunut yhteistyöhön.

(1) EYVL L 47, 18.2.1998, s. 1. Asetus sellaisena kuin se on viimeksi muutettuna asetuksella (EY) N:o 1086/2000 (EYVL L 124, 25.5.2000, s. 1).

(2) EYVL L 56, 6.3.1996, s. 1. Asetus sellaisena kuin se on viimeksi muutettuna asetuksella (EY) N:o 461/2004 (EUVL L 77, 13.3.2004, s. 12).

(3) EYVL L 30, 31.1.2002, s. 1.

(4) EUVL L 303, 30.9.2004, s. 1.

(5) Tämä tarkoittaa, että asiakirja on tarkoitettu ainoastaan sisäiseen käyttöön. Se on suojattu Euroopan parlamentin ja neuvoston asetuksen (EY) N:o 1049/2001 (EYVL L 145, 31.5.2001, s. 43) 4 artiklan mukaisesti. Se on neuvoston asetuksen (EY) N:o 384/96 (EYVL L 56, 6.3.1996, s. 1) 19 artiklassa ja vuoden 1994 GATT-sopimuksen VI artiklan soveltamisesta tehdyn WTO-sopimuksen (polkumyynnin vastainen sopimus) 6 artiklassa tarkoitettu luottamuksellinen asiakirja.